টার্মিনালে অনেকেই বাস থেকে নেমে গেলেন । আমি আর সহযাত্রী আশরাফ বাসেই বসে রইলাম । মাত্র বছরখানিক প্রবাসে থেকে বুঝেছি শ্বেতাঙ্গ ছাড়া অন্য কোন বর্ণের দুই জন মানুষ একত্র হলেই একটু প্রাণ খুলে কথা বলতে চেষ্টা করে। এর পেছনের কারণ ভিন্ন ভিন্ন বিশ্লেষনে বলা যায় । কিন্তু আমার কেন জানি মনে হয়েছে , অশ্বেতাঙ্গ মানুষগুলোও একধরনের বৈষম্য পোষন করে নিজেদের মধ্যে । প্রথম প্রজন্মের প্রবাসী হলে তো কথাই নেই। নিজের অজ্ঞাতেই শ্বেতাঙ্গ মানুষদেরকে দেয়ালের অন্য প্রান্তে ঠেলে দিয়েই আমরা একটু নিশ্চিন্ত হই । একটু প্রাণ খুলে নিঃশ্বাস নেই । একটু মনের মত করে নিজেদের সুখ দুঃখকে ভাগাভাগি করি । ঠিক আমাদের দেখে আসা, শিখে আসা মানসিকতার মতই ।